b'\n_START_ARTICLE_\nZelenkasta golobica\n_START_SECTION_\nOpis\n_START_PARAGRAPH_\nZelenkasta golobica je zelo zna\xc4\x8dilna vrsta iz dru\xc5\xbeine golobic, ki jo zaradi zelenkastega in pogosto razpokanega klobuka zlahka dolo\xc4\x8dimo. Klobuk te gobe ima premer od 5 do 15 cm in je sprva polkro\xc5\xbeen, kmalu postane raven in nekoliko udrt na temenu. Po zgornji strani ke modrikasto zelen in ima pogosto zna\xc4\x8dilno razpokano povr\xc5\xa1ino. Popolnoma razprt ima na\xc5\xbelebkano obrobje, ko\xc5\xbeica pa se zlahka olupi, vendar ne po celotni povr\xc5\xa1ini. Na temenu klobuka je namre\xc4\x8d prira\xc5\xa1\xc4\x8dena na meso. Na spodnji strani klobuka je trosovnica, sestavljena iz belih in precej gostih, \xc5\xa1irokih in srednje debelih listi\xc4\x8dev, ki so ponekod vili\xc4\x8dasto razcepljeni. Listi\xc4\x8di so precej krhki, pripeti na bet, pri starih primerkih pa so pogosto rjavo lisasti. V njih se nahajajo od 6-10 x 5-7 mikronov veliki \xc5\xa1iroko elipsasti trosi s povezanimi, nizkimi bradavicami. Trosni prah je bele barve._NEWLINE_Bet v vi\xc5\xa1ino dose\xc5\xbee med 2 in 9 cm ter ima premer od 1,5 - 3 cm, je valjaste oblike, poln, raven, v\xc4\x8dasih proti dni\xc5\xa1\xc4\x8du nekoliko o\xc5\xbeji. Stari primerki imajo pogosto rjave lise, sicer pa je bet skoraj gladek, bel in poprhnjen._NEWLINE_Meso zelenkaste golobice je belo, trdo in krhko. V\xc4\x8dasih ima rahel ro\xc5\xbenat odtenek. Sicer je meso prijetnega vonja in okusa.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nZelenkasta golobica raste posami\xc4\x8dno ali v malih skupinah v me\xc5\xa1anih gozdovih od za\xc4\x8detka poletja do pozne jeseni. Sodi med odli\xc4\x8dne gobe in je primerna za najrazli\xc4\x8dnej\xc5\xa1e jedi in za konzerviranje. Ponekod jo u\xc5\xbeivajo tudi presno ali na hitro pope\xc4\x8deno na \xc5\xbearu._NEWLINE_Zamenjamo jo lahko z razpokano golobico (Russula cutefracta), ki ima precej temno ali olivno zelen klobuk, z razpokanim obrobjem ter zeleno golobico (Russula aeruginea), ki pa ima gladek klobuk.'